### Beslutning

Tilbagesendes Magistratsafdelingen for Sociale Forhold og Beskæftigelse med bemærkning, at byrådet i sit møde den 27. november 2019 har vedtaget Magistratens indstilling i overensstemmelse med erklæring fra Social- og Beskæftigelsesudvalget af 20. november 2019 med den tilføjelse, at der fremsendes en særskilt indstilling om langtidsledige tager teten.

Venstres, Dansk Folkepartis og det Konservative Folkepartis byrådsgrupper kunne hverken tiltræde indstillingen eller beslutningsforslaget.

Enhedslisten de Rød-Grønnes og Alternativets byrådsgrupper henholdt sig til det oprindelige forslag.

**Beslutningsforslag fra ALT**
 Vi foreslår, at [adresse] skaber frie rammer indenfor beskæftigelsesområdet for forvaltningens medarbejdere og ledige borgere. Over et 3-årigt forsøg ønsker vi, at kommunen afprøver nye metoder for at få ledige i meningsfuld beskæftigelse. I dag er der på grund af lovgivning ikke muligt at fritage ledige fra fx aktivering, ugentlige jobsøgninger mv.

 [adresse] skal søge dispensation fra nuværende lovgivning og skabe et forsøgsprogram for en udvalgt gruppe jobparate ledige på op til 1.000 personer (ca. 10% af de samlede ledige i [adresse]), sammen med en gruppe af 25 udvalgte medarbejdere.

 Forsøgets deltagende medarbejdere overføres fra nuværende kontrolfunktioner og sagsbehandling til en ny form for rådgivnings- og vejledningsarbejde, der bygger på dialog og i høj grad tager udgangspunkt i, hvad den enkelte tror på og drømmer om for sit arbejdsliv, og hvad der så konkret skal til af fx træning, opkvalificering, vejledning mv, som støtter den ledige i at nå disse mål og drømme. Vi tror på, at vi herved kan give de ledige ejerskabet tilbage i processen henimod at få et arbejde.

 I forsøget modtager den ledige ydelser som hidtil og får tilbudt samtaler med råd og vejledning af kommunens medarbejdere. Samtalerne åbner for forskellige former for coaching, projektfællesskaber, inspirationsseminarer eller mulighed for aktiv deltagelse i forløb for iværksætteri, nye former for længerevarende praktikforløb mv. De frie rammer betyder, at kommunes medarbejdere får tid og ressourcer til afsøge helt nye veje og metoder for at få ledige i beskæftigelse. Det betyder ikke nødvendigvis mindre kontakt mellem sagsbehandler og den ledige. Måske tværtimod. Men det betyder, at de muligheder, der tilbydes, er udviklet særligt til hver enkelt og dermed rummer endnu mere kvalitet, og at den ledige har muligheden for både at takke ja eller nej.

 Forsøget skal evalueres og justeres løbende og ønskes udført i samarbejde med fx en Ph.d.-studerende fra Aarhus Universitet eller lignende uvildig relevant institution for at skabe forskningsmæssig evidens. De bedste resultater fra forsøget skal indgå i beskæftigelsesforvaltningens indsats og deles med andre kommuner og staten.

 Målet er at få flere ledige i meningsfuld beskæftigelse end tilfældet er i dag med eksisterende lovgivning ved at afsøge nye metoder for konstruktivt, kontrolfrit og tillidsfuldt samspil mellem den ledige og kommunen. Se gerne inspirationen fra Kalundborg, der har afprøvet Kontanthjælp uden modkrav med super spændende og inspirerende resultater.

 Vi ønsker, at forsøget skal indgå i kommunens kommende beskæftigelsesplan. Og vi er meget åbne overfor at udvikle forsøgets konkrete udformning sammen med beskæftigelsesforvaltningen.

 **Forskning viser**

1. I Rådet for Socialt Udsattes rapport "Holder Påstandene" fra 2017, som er lavet på grundlag af analyser og undersøgelser fra bl.a. KORA (i dag VIVE Det Nationale Forsknings- og Analysecenter for Velfærd), Rockwool Fondens Forskningsenhed og CASA (Center for Alternativ Samfundsanalyse) konkluderes det, at såkaldte økonomiske incitamenter (Nedsættelse af ydelserne) ikke skaber øget beskæftigelse, og i nogle tilfælde virker negativt i forhold til beskæftigelsen.
2. Ledige er generelt mere stressede end gennemsnitsdanskeren, viste en undersøgelse foretaget af Arbejdsmiljoviden.dk. i 2014. Og nu har en ny rapport fra Den Nationale Sundhedsprofil 2017 vist, at ledige har en langt højere mængde stresshormoner i kroppen end folk i arbejde. Utilpasse og stressede mennesker med en dårlig privatøkonomi giver ofte mange afledte omkostninger på blandt andet sundhedsområdet.

Stillet af Alternativets Byrådsgruppe

 Liv Gro Jensen

**Indstilling fra Magistratsafdelingen for Sociale Forhold og Beskæftigelse**

**Indstilling på baggrund af forslag om forsøg med frie rammer på beskæftigelsesområdet.**

### Resumé

Alternativets byrådsgruppe har fremsendt forslag til forsøg med frie rammer på beskæftigelsesområdet. Det vurderes ikke at forslaget ligger inden for lovgivningens rammer. Sociale Forhold og Beskæftigelse vil dog arbejde videre med flere af elementerne i forslaget i regi af en fortsættelse af projekt ”Langtidsledige tager teten”.

### Indstilling

Det indstilles:

At 1) Forslaget ikke imødekommes i sin helhed, men at der arbejdes videre med tænkningen om borgerbudgetter via en fortsættelse af projekt ”Langtidsledige tager teten”.

### Sagens forløb

31-10-2018 [adresse]
Fremsendes til Magistratsafdelingen for Sociale forhold og Beskæftigelse til udtalelse, jf. byrådets vedtagelse i mødet den 31. oktober 2018 om magistratsbehandling af forslaget.

 Sagen bedes tilbagesendt byrådet via Magistraten.
 06-08-2019 Sociale Forhold og Beskæftigelse
Beslutningsforslag besvaret med indstilling fra Magistratsafdelingen for Sociale Forhold og Beskæftigelse
 15-08-2019 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 19-08-2019 Magistraten

Fremsendes til [adresse] med bemærkning, at Magistraten i mødet den 19. august 2019 anbefaler, at byrådet tiltræder Magistratsafdelingen for Sociale forhold og Beskæftigelses indstilling af 6. august 2019.

Josephine Sørensen og Mikael Mikkelsen henholder sig til Alternativets forslag.

Rådmand Regitze Thygesen deltog ikke i sagens behandling.

 28-08-2019 Aarhus Byråd
Fremsendes til [adresse] og Beskæftigelsesudvalget til behandling i henhold til beslutning i byrådets møde den 28. august 2019.
 04-09-2019 Social- og Beskæftigelsesudvalget

Kort oplæg fra udvalgets forperson, Ditte Laursen (ALT), vedr. sagen. Dernæst drøftelse i udvalget, herunder perspektiver fra udvalgets tur til [adresse] i marts 2019. Dernæst kommenterede rådmanden på sagen. Udvalget efterspurgte en belysning fra forvaltningen om, hvad der er muligt ift. forslaget, og forvaltningen ventes således at vende tilbage med konkrete projekter, der ligger inden for rammerne af forslaget, og desuden få beskrevet, hvordan forslaget og projekterne kan indarbejdes i den kommende beskæftigelsesplan.

Sagen ønskes derfor yderligere belyst.

Udvalget besluttede dernæst at udsætte behandlingen af sagen til et senere udvalgsmøde.

 20-11-2019 Social- og Beskæftigelsesudvalget

Kirstin Andresen, Mikael Lind og Claus Nielsen kunne tiltræde indstillingen med bemærkningen om, at der ønskes et videre arbejde med intentionerne i det oprindelige beslutningsforslag fra Alternativet.

Henrik Eriksen tog forbehold.

Esben Clausen kunne hverken tiltræde indstillingen eller støtte det oprindelige beslutningsforslag fra Alternativet.

Ditte Laursen og Mikael Mikkelsen kunne ikke tiltræde indstillingen, men henholdt sig til det oprindelige beslutningsforslag fra Alternativet.

 27-11-2019 Aarhus Byråd

Tilbagesendes Magistratsafdelingen for Sociale Forhold og Beskæftigelse med bemærkning, at byrådet i sit møde den 27. november 2019 har vedtaget Magistratens indstilling i overensstemmelse med erklæring fra Social- og Beskæftigelsesudvalget af 20. november 2019 med den tilføjelse, at der fremsendes en særskilt indstilling om langtidsledige tager teten.

Venstres, Dansk Folkepartis og det Konservative Folkepartis byrådsgrupper kunne hverken tiltræde indstillingen eller beslutningsforslaget.

Enhedslisten de Rød-Grønnes og Alternativets byrådsgrupper henholdt sig til det oprindelige forslag.